Lee Haven Jones

Actor a chyfarwyddwr o Gymro yw Lee Haven Jones (ganwyd 10 Mehefin 1976).

Bywyd cynnar
Ganwyd a magwyd Lee Haven Jones yn Aberpennar, Rhondda Cynon Taf. Fe astudiodd ym Mhrifysgol Caerwysg gan raddio gyda gradd dosbarth cyntaf mewn Drama ac enillodd Ysgoloriaeth Cameron Mackintosh i astudio actio yn RADA.

Gyrfa
Fel actor, bu'n rhan o gyfresi poblogaidd S4C fel Pam Fi, Duw? a Caerdydd rhwng 2006 a 2010. Bu hefyd yn portreadu'r brif ran 'Romeo' yng nghynhyrchiad Theatr Genedlaethol Cymru o Romeo a Juliet yn 2003.

Cyfarwyddodd am y tro cyntaf yn 2009 ar y rhaglen ddogfen Dad a fi, a enwebwyd am y Ddogfen Gorau yng Ngŵyl Gyfryngau Celtaidd. Ers hynny mae wedi cyfarwyddo ar The Indian Doctor, Pobol y Cwm, Casualty, Wizards vs Aliens a Waterloo Road. Roedd yn gyfarwyddwr a chynhyrchydd y ddrama Tir, sawl pennod o Alys a prif gyfarwyddwr ar yr ail gyfres o 35 Diwrnod.

Mae'n gyfarwyddwr a chyd-sylfaenydd y cwmni cynhyrchu teledu Joio.

Datblygodd y ffilm arswyd Gymraeg Gwledd gyda'r awdur Roger Williams ac fe gyfarwyddodd y ffilm a ryddhawyd yn 2021.

Cyfeiriadau

Dolenni allanol

 Gwefan Swyddogol 

 Cwmni cynhyrchu Joio

Categori:Genedigaethau 1976
Categori:Actorion o Gymru
Categori:Cyfarwyddwyr teledu o Gymru
Categori:Cyfarwyddwyr ffilm o Gymru
Categori:Enillwyr Gwobr BAFTA Cymru
Categori:Pobl o Aberpennar